Luister: ‘Koekedoor’-wenner glo aan YouTubehttps://rak2.spens.co.za/radio/2015-onderhoude/mareli-visser-2015-06-05.mp3 Mareli Visser – Wenner van Koekedoor. Foto: Facebook Mareli Visser, ’n amateurbakker, is Donderdagaand as die wenner van kykNET se realiteitsprogram, Koekedoor, gekroon. Dié Noord-Kapenaar is in 1974 gebore en woon in Douglas. “Ek het in ŉ huis grootgeword waar kos ŉ baie hoë prioriteit op ons lys was, maar so tien jaar gelede het iemand my gevra om hulle troukoek te bak en nadat ek vir drie weke aan die koek gewerk het, het die bakgogga my gebyt.” Mareli sê sy het selfs op YouTube “versierlesse” gekry en baie tegnieke aangeleer oor plastiese versierwerk.“Ek YouTube alles, as ek wil weet hoe om te hekel, dan YouTube ek dit, en leer ek maar daar.” Dié bobaas-bakker het vir vyf jaar aan die Universiteit Stellenbosch (US) studeer. “My eerste jaar het ek regte studeer en toe het ek vir ŉ week lank drama probeer. Ek het toe op huishoudkunde besluit en dit vir vier jaar studeer. Jy weet, ek het gevoel dis ŉ loopbaan en nie ŉ renbaan nie,” skerts sy. Mareli se man, Hennie, en twee kinders, Cilliers (13) en Mila (9), is vreeslik opgewonde oor haar kroning as Koekedoor-wenner. “My man het vir my ŉ uittreksel van ŉ video gestuur van hoe my dogtertjie gehuil het toe ek gewen het. Ek het vandag sommer weer in trane uitgebars.” Maroela Media het met Mareli gesels oor wat die toekoms vir haar mag inhou.